Neuvoston 15 päivänä marraskuuta 1999 vahvistama

YHTEINEN KANTA (EY) N:o 3/2000

Euroopan parlamentin ja neuvoston direktiivin 2000/.../EY antamiseksi rehuseosten pitämisestä kaupan annetun direktiivin 79/373/ETY ja rehuaineiden liikkuvuudesta annetun direktiivin 96/25/EY muuttamisesta

(2000/C 17/01)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 152 artiklan 4 kohdan,

ottavat huomioon komission ehdotuksen(1),

ottavat huomioon talous- ja sosiaalikomitean lausunnon(2),

ovat kuulleet alueiden komiteaa,

noudattavat perustamissopimuksen 251 artiklassa määrättyä menettelyä(3),

sekä katsovat seuraavaa:

1) Tiettyjen rehualan tuotantolaitosten ja välittäjien hyväksymis- ja rekisteröintimenettelyssä sovellettavista vaatimuksista ja yksityiskohtaisista säännöistä sekä direktiivien 70/524/ETY, 74/63/ETY, 79/373/ETY ja 82/471/ETY muuttamisesta 22 päivänä joulukuuta 1995 annetussa neuvoston direktiivissä 95/69/EY(4) vahvistetaan periaate hyväksyntänumeron antamisesta tietyille laitoksille tai välittäjille. Avoimuuden sekä tarkastusten helpottamisen vuoksi olisi vaadittava, että tapauksen mukaan joko rekisteröinti- tai hyväksyntänumero merkitään myös tuoteselosteeseen tai rehuseosten mukana seuraavaan asiakirjaan.

2) Rehuseosten pitämisestä kaupan 2 päivänä huhtikuuta 1979 annetun neuvoston direktiivin 79/373/ETY(5) 2 artiklan 1 alakohdassa rehuseoksen vähimmäissäilyvyydellä tarkoitetaan päivämäärää, johon saakka rehu sopivissa varastointiolosuhteissa säilyttää erityiset ominaisuutensa. Ilmaisu "erityiset ominaisuudet" tarkoittaa kaikkia rehuseoksen laatua määrittäviä ominaisuuksia ja erityisesti sen sisältämien lisäaineiden tehokkuutta. Tehokkuus ilmenee säilyvyystakuun päättymispäivästä, joka on ilmoitettava direktiivin 70/524/ETY(6) mukaisesti. Päivämäärällä on ratkaiseva merkitys rehuseoksen vähimmäissäilyvyyden määrittämisessä aina, kun lisäaineen vähimmäissäilyvyys on rehuseoksen laadun kannalta rajoittava tekijä. Direktiivin 79/373/ETY 5 d artiklan 1 kohdan toisen alakohdan asiaa koskeva säännös ei kuitenkaan ole riittävän selkeä ja se olisi sen vuoksi korvattava.

3) Direktiivin 79/373/ETY saksankielisessä toisinnossa käytetään ilmaisua "liikkuvuus", "Verkehr" muissa kieliversioissa käytetyn ilmaisun "kaupan pitäminen", "Vermarktung" asemesta. Erilaisen merkityssisällön vuoksi kielitoisinnot on yhdenmukaistettava. Koska rehulainsäädäntöön kuuluvien uudempien direktiivien soveltamisala kattaa yleensä myös "liikkeeseen laskemisen" tai "liikkuvuuden", olisi direktiiviä 79/373/ETY mukautettava tämän mukaisesti ja ilmaisun "liikuvuus" ("liikkeeseen laskeminen") määritelmä olisi otettava siihen.

4) Komission päätöksessä 91/516/ETY(7) vahvistetaan neuvoston direktiivin 79/373/ETY mukaisesti luettelo aineksista, joiden käyttö rehuseoksissa on kielletty ihmisten ja eläinten terveyden suojelemiseen liittyvistä syistä. Kielto ei kuitenkaan kata tällaisten ainesten liikkuvuutta rehuaineina tai niiden käyttöä sellaisenaan rehuaineina kasvattajan toimesta.

5) Tilanteen korjaamiseksi on tarpeen ensinnäkin laajentaa rehuaineiden liikkuvuudesta, direktiivien 70/524/ETY, 74/63/ETY, 82/471/ETY ja 93/74/ETY muuttamisesta sekä direktiivin 77/101/ETY kumoamisesta 29 päivänä huhtikuuta 1996 annetun neuvoston direktiivin 96/25/EY(8) soveltamisalaa, jotta siihen sisältyisi myös rehuaineiden käyttö. Toiseksi olisi vahvistettava komission päätöksen 91/516/ETY korvaamiseksi luettelo aineista, joiden liikkeeseen laskeminen tai käyttö rehuaineina on kielletty tai sitä on rajoitettu, jotta kieltoja tai rajoituksia sovellettaisiin yleisesti sekä rehuaineiden käyttöön sellaisenaan että niiden käyttöön rehuseoksissa. Neuvoston direktiivi 79/373/ETY olisi muutettava tämän mukaisesti.

6) Kokemus on osoittanut myös, että tietyt teollisuuden tuotantoprosesseista saadut sivutuotteet voivat sisältää aineita, jotka eivät aiheuta vaaraa ihmisten tai eläinten terveydelle mutta jotka voivat silti vaikuttaa epäsuotuisasti ympäristöön. Näin ollen on tarpeen säätää myös siitä, että rehuaineet eivät saa aiheuttaa vaaraa ympäristölle.

7) Eläinlääkintäsäännöistä eläinjätteen hävittämisessä, käsittelyssä ja markkinoille saattamisessa sekä taudinaiheuttajien ehkäisemisestä eläin- ja kalaperäisissä rehuissa sekä direktiivin 90/425/ETY muuttamisesta 27 päivänä marraskuuta 1990 annetussa neuvoston direktiivissä 90/667/ETY(9) säädetään muuksi kuin ihmisravinnoksi tarkoitetun eläinjätteen markkinoille saattamisesta ja direktiivissä 96/25/EY säädetään merkinnöistä, joiden avulla käyttäjä pystyy tarkasti tunnistamaan kyseiset tuotteet ja saamaan tietoa niiden käyttöä koskevista rajoituksista. On tarpeen varmistaa, että eläinlääkintään ja rehuihin liittyvät säädökset ovat keskenään täysin yhtäpitäviä.

8) Jotta käyttäjät ja valvontaviranomaiset pystyisivät helposti tarkastamaan rehuaineiden alkuperän ja sen, että ne ovat direktiivin 90/667/ETY mukaisten terveystakuiden mukaisia, on tarpeen sisällyttää rehuaineiden osalta ilmoitettaviin tietoihin tuotantolaitoksen nimi ja osoite, hyväksyntänumero, erän viitenumero tai mikä tahansa muu merkintä, jolla varmistetaan, että rehuaine voidaan jäljittää.

9) Neuvoston direktiivit 79/373/ETY ja 96/25/EY olisi tämän vuoksi muutettava,

OVAT ANTANEET TÄMÄN DIREKTIIVIN:

1 artikla

Muutetaan direktiivi 79/373/ETY seuraavasti:

1) Lisätään 2 artiklaan alakohta seuraavasti:

"m) 'liikkeeseen laskemisella' tai 'liikkuvuudella' rehuseosten hallussa pitämistä niiden myyntiä varten, mukaan lukien niiden tarjoaminen, tai muuta kolmansille osapuolille joko ilmaiseksi tai maksua vastaan tapahtuvaa siirtoa varten, sekä itse myyntiä ja muita siirtomuotoja;"

2) Korvataan 5 artiklan 1 kohdan k alakohta seuraavasti:

"k) 1 päivästä huhtikuuta 2001 lukien joko tiettyjen rehualalla toimivien tuotantolaitosten ja välittäjien hyväksymis- ja rekisteröintimenettelyssä sovellettavista vaatimuksista ja yksityiskohtaisista säännöistä 22 päivänä joulukuuta 1995 annetun neuvoston direktiivin 95/69/EY(10) 5 artiklan mukaisesti laitokselle myönnetty hyväksyntänumero tai mainitun direktiivin 10 artiklan mukaisesti laitokselle myönnetty rekisteröintinumero."

3) Korvataan 5 d artiklan 1 kohdan toinen alakohta seuraavasti:

"'Jos muissa rehuseoksia koskevissa yhteisön säännöksissä edellytetään vähimmäissäilyvyyden tai säilyvyystakuun päättymispäivän ilmoittamista, ilmoitetaan ensimmäisessä alakohdassa tarkoitetuista merkinnöistä ainoastaan aikaisempi päivä.'"

4) Kumotaan 10 artiklan c alakohta.

5) Poistetaan 10 artiklan e alakohdasta ilmaisu "sekä b ja c alakohdassa tarkoitettuihin luetteloihin".

6) Lisätään 10 a artiklaan kohta seuraavasti:

"3. Jäsenvaltioiden on säädettävä, että direktiivin 95/25/EY 11 artiklan b alakohdassa tarkoitetussa luettelossa mainittuja rehuaineita ei voida käyttää rehuaineina rehuseosten valmistuksessa kyseisen direktiivin säännösten mukaisesti."

7) Korvataan koko direktiivissä ilmaisu "kaupan pitäminen" ilmaisulla "liikkuvuus".

8) [Ei koske suomenkielistä toisintoa.]

2 artikla

Muutetaan direktiivi 96/25/EY seuraavasti:

1) Korvataan nimi seuraavasti:

"Neuvoston direktiivi 96/25/EY, annettu 29 päivänä huhtikuuta 1996, rehuaineiden liikkuvuudesta ja käytöstä, direktiivien 70/524/ETY, 74/63/ETY, 82/471/ETY ja 93/74/ETY muuttamisesta sekä direktiivin 77/101/ETY kumoamisesta".

2) Korvataan 1 artiklan 1 kohta seuraavasti:

"1. Tätä direktiiviä sovelletaan rehuaineiden liikkuvuuteen ja käyttöön yhteisössä."

3) Korvataan 3 artikla seuraavasti:

" 3 artikla

Jäsenvaltioiden on säädettävä, että ainoastaan laadultaan moitteettomat, aidot ja myyntikelpoiset rehuaineet saadaan laskea liikkeeseen yhteisössä, sanotun kuitenkaan rajoittamatta muista yhteisön säännöksistä aiheutuvien velvoitteiden noudattamista. Jäsenvaltioiden on säädettävä, ettei rehuaineiden liikkeeseen laskeminen tai käyttö saa aiheuttaa minkäänlaista vaaraa eläinten tai ihmisten terveydelle taikka ympäristölle ja ettei rehuaineita saa laskea liikkeeseen harhaanjohtavalla tavalla".

4) Korvataan 5 artiklan 1 kohdan g alakohta seuraavasti:

"g)

'tuotantolaitoksen nimi tai toiminimi sekä osoite tai kotipaikka, hyväksyntänumero, erän viitenumero tai mikä tahansa muu merkintä, jolla varmistetaan, että rehuaine voidaan jäljittää, jos laitos on hyväksyttävä:

- direktiivin 90/667/ETY(11) mukaisesti,

- 13 artiklassa säädettyä menettelyä noudattaen laadittavassa luettelossa olevien yhteisön toimenpiteiden mukaisesti;'

h) tässä kohdassa tarkoitetuista tiedoista vastaavan henkilön nimi tai toiminimi sekä osoite tai kotipaikka, jos henkilö on eri kuin g alakohdassa tarkoitettu tuottaja."

5) Muutetaan 11 artikla seuraavasti:

a) korvataan ilmaisu "14 artiklassa" ilmaisulla "13 artiklassa";

b) korvataan b alakohta seuraavasti :

"- 3 artiklan säännösten noudattamisen varmistamiseksi vahvistetaan luettelo aineista, joiden liikkeeseen laskemista tai käyttöä eläinten ruokinnassa on rajoitettu tai se on kielletty;

- b alakohdassa tarkoitettua luetteloa muutetaan tieteen ja tekniikan kehitys huomioon ottaen;

- liitettä muutetaan tieteen ja tekniikan kehitys huomioon ottaen."

3 artikla

1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään ...(12). Niiden on ilmoitettava tästä komissiolle viipymättä. Annettuja säännöksiä on sovellettava viimeistään...(13).

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava komissiolle kirjallisina ne keskeiset kansalliset säädökset, jotka ne antavat tässä direktiivissä tarkoitetuista kysymyksistä.

4 artikla

Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä.

5 artikla

Tämä direktiivi on osoitettu kaikille jäsenvaltioille.

Tehty

Euroopan parlamentin puolesta

Puhemies

Neuvoston puolesta

Puheenjohtaja

(1) EYVL C 261, 19.8.1998, s. 3.

(2) EYVL C 101, 12.4.1999, s. 89.

(3) Euroopan parlamentin lausunto, annetu 16. joulukuuta 1998 (EYVL C 98, 9.4.1999, s. 150), neuvoston yhteinen kanta, vahvistettu 15. marraskuuta 1999 ja Euroopan parlamentin päätös, tehty ... (ei vielä julkaistu virallisessa lehdessä).

(4) EYVL L 332, 30.12.1995, s. 15, direktiivi sellaisena kuin se on viimeksi muutettuna neuvoston direktiivillä 1999/29/EY (EYVL L 115, 4.5.1999, s. 32).

(5) EYVL L 86, 6.4.1979, s. 30, direktiivi sellaisena kuin se on viimeksi muutettuna komission direktiivillä 1999/61/EY (EYVL L 162, 26.6.1999, s. 67).

(6) EYVL L 270, 14.12.1970, s. 1, direktiivi sellaisena kuin se on viimeksi muutettuna komission asetuksella (EY) N:o 45/1999 (EYVL L 6, 12.1.1999, s. 3).

(7) EYVL L 281, 9.10.1991, s. 23, päätös sellaisena kuin se on viimeksi muutettuna komission päätöksellä 1999/420/EY (EYVL L 162, 26.6.1999, s. 69).

(8) EYVL L 125, 23.5.1996, s. 35, direktiivi sellaisena kuin se on viimeksi muutettuna komission direktiivillä 1999/61/EY (EYVL L 162, 26.6.1999, s. 67).

(9) EYVL L 363, 27.12.1990, s. 51, direktiivi sellaisena kuin se on viimeksi muutettuna vuoden 1994 liittymisasiakirjalla.

(10) EYVL L 332, 30.12.1995, s. 15, direktiivi sellaisena kuin se on viimeksi muutettuna direktiivillä 1999/29/EY (EYVL L 115, 4.5.1999, s. 32).

(11) EYVL L 363, 27.12.1990, s. 51, direktiivi sellaisena kuin se on viimeksi muutettuna vuoden 1994 liittymisasiakirjalla.

(12) 12 kuukautta tämän direktiivin voimaantulopäivästä.

(13) 18 kuukautta tämän direktiivin voimaantulopäivästä.

NEUVOSTON PERUSTELUT

I JOHDANTO

1. Komissio toimitti neuvostolle 14. heinäkuuta 1998 EY:n perustamissopimuksen 100 a artiklaan perustuvan ehdotuksen rehuseosten pitämisestä kaupan annetun direktiivin 79/373/ETY ja rehuseosten liikkuvuudesta annetun direktiivin 96/25/EY muuttamisesta(1).

2. Euroopan parlamentti antoi 16. joulukuuta 1998 ensimmäisen lausuntonsa komission ehdotuksesta, jonka se hyväksyi tarkistuksitta(2). Talous- ja sosiaalikomitea antoi lausuntonsa 28. tammikuuta 1999(3). Amsterdamin sopimuksen tultua voimaan 1. toukokuuta 1999 komissio muutti ehdotuksen oikeusperustaksi Euroopan yhteisön perustamissopimuksen 152 artiklan. Alueiden komitea luopui 15. syyskuuta 1999 oikeudestaan antaa lausunto.

3. Neuvosto vahvisti istunnossaan 15. marraskuuta 1999 yhteisen kantansa EY:n perustamissopimuksen 251 artiklan mukaisesti.

II TAVOITTEET

4. Direktiivi 79/373/ETY kattaa rehuseosten kaupan pitämisen. Direktiivin ehdotetun muutoksen tarkoituksena on tehdä toimenpide täydellisemmäksi seuraavasti:

- Lisätään säännös, jonka mukaan rehuseoksissa olevan merkinnän tai niiden oheen liitetyn asiakirjan on tilanteesta riippuen osoitettava joko tuotantolaitoksen hyväksymisnumero (sellaisena kuin se on määriteltynä neuvoston direktiivissä 95/69/EY, joka koskee tiettyjen rehualan tuotantolaitosten ja välittäjien hyväksymis- ja rekisteröintimenettelyssä sovellettavia vaatimuksia ja yksityiskohtaisia sääntöjä sekä direktiivien 70/524/ETY, 74/63/ETY, 79/373/ETY ja 82/471/ETY muuttamista), tai rekisteröintinumero.

- Lisätään direktiivin 79/373/ETY viittaus direktiivin 96/25/EY mukaiseen muutokseen, jossa säädetään rehuaineiden kiellettyjen ainesten luettelosta ja joka koskee kyseisten rehuaineiden jakelua ja käyttöä.

5. Direktiivillä 96/25/EY säännellään rehuaineiden liikkuvuutta yhteisön alueella. Direktiiviin ehdotetun muutoksen yhtenä tarkoituksena on laajentaa soveltamisala koskemaan sekä rehuaineiden liikkuvuutta että niiden käyttöä. Tämä tarkoittaa sitä, että rehuaineiden liikkeeseen laskemista koskevia säännöksiä on sovellettava kaikkiin rehuina käytettäviin tuotteisiin, myös niihin, jotka saatetaan kotieläintuottajien suoraan käyttöön ilman, että niitä koskaan lasketaan liikkeeseen. Erityisesti rehuaineen turvallisuutta koskevia sääntöjä sovelletaan nyttemmin kaikkiin rehuna käytettäviin tuotteisiin, ja ne koskevat myös maatiloja.

6. Muutoksen toisena tavoitteena on poistaa puutteet, joita ilmenee voimassa olevassa yhteisön lainsäädännössä.

- Ensiksi komission päätöksessä 91/516/ETY määritettyä niiden ainesten luetteloa(4), joita ei voida käyttää rehuseosten valmistamisessa, sovelletaan ainoastaan rehuseosten kaupan pitämiseen, ja se on näin ollen kumottava. Soveltamisalan laajentamiseksi kumottu lista on korvattava direktiivissä 96/25/EY kiellettyjen ainesten luettelolla, jota sovelletaan kaikkien rehuaineiden, myös rehuseosten, liikkuvuuteen ja suoraan käyttöön.

- Toiseksi direktiiviin 96/25/EY rehuaineiden turvallisuutta koskevissa säännöksissä on todettava, että rehuaineet eivät saa aiheuttaa uhkaa ympäristölle.

7. Kyseiseen direktiiviin tehtävän muutoksen viimeisenä tavoitteena on varmistaa sellaisista eläinjätteistä koostuvien rehuaineiden jäljitettävyys, jotka määritellään eläinlääkintäsäännöistä eläinjätteen hävittämisessä, käsittelyssä ja markkinoille saattamisessa sekä taudinaiheuttajien ehkäisemisestä eläin- ja kalaperäisissä rehuissa sekä direktiivin 90/425/ETY muuttamisesta annetussa direktiivissä 90/667/ETY. Jotta rehuaineet voidaan jäljittää niiden liikkeeseen laskusta niiden lopulliseen käyttöön saakka, tuotteen pakkausmerkinnöissä on oltava tiedot, joiden avulla valmistajat voidaan helposti tunnistaa (eli tuotantolaitoksen nimen ja osoitteen lisäksi myös tuotantolaitoksen hyväksymisnumero ja tuote-erän viitenumero).

III YHTEISEN KANNAN ERITTELY

8. Neuvosto hyväksyi pääosin komission ehdotuksen ja teki siihen ainoastaan joitakin muutoksia, joihin komissio saattoi yhtyä. Näissä muutoksissa selvennetään edelleen toimenpiteen tarkoitusta ja vahvistetaan sitä ottaen huomioon BSE- ja dioksiinikriisit. Lisäksi sanamuotoon tehtiin useita muutoksia tekstin tarkoituksen selventämiseksi.

9. Neuvosto teki direktiivin 79/373/ETY muutosten osalta vielä seuraavat muutokset:

- Lisättiin uusina 1 artiklan 1 kohta ja 7 kohta sekä vastaava johdanto-osan kappale voimassa olevassa yhteisön lainsäädännössä käytetyn terminologian yhdenmukaistamiseksi, erityisesti ilmaisu "kaupan pitäminen" korvattiin ilmaisulla "liikkuvuus", joka otettiin yhteisön lainsäädännössä käyttöön viime vuosikymmenellä mutta jota ei ole tähän mennessä otettu oikein huomioon kaikissa kielitoisinnoissa.

- Uusi 1 artiklan 3 kohta sekä vastaava johdanto-osan kappale, jossa selvennetään, että rehuseosten laatu edellyttää myös rehuaineissa olevien lisäaineiden vähimmäissäilyvyyttä, ja jossa edellytetään tämän selventämistä loppukäyttäjälle.

- Uusi 1 artiklan 8 kohta, jonka mukaan ilmaus "mangimi" korvataan italiankielisessä toisinnossa ilmauksella "alimenti per animali".

- Tehdään 2 artiklan 3 kohtaan muutos, jossa erotetaan toisistaan liikkeeseen laskettavien rehuaineiden laatuvaatimukset niistä laatuvaatimuksista, jotka asetetaan eläinten ruokinnassa suoraan käytettäville rehuaineille. Säännöksen mukaan kummatkaan eivät saa aiheuttaa vaaraa eläinten tai ihmisten terveydelle taikka ympäristölle.

- 2 artiklan 4 kohdan ensimmäistä luetelmakohtaa muutettiin entistä useampien rehuaineiden jäljitettävyyden varmistamiseksi(5).

IV YHTEENVETO

Neuvosto vahvisti yhteisenä kantanaan komission ehdotuksen sellaisena kuin Euroopan parlamentti sen hyväksyi edellyttäen, että siihen tehdään edellä mainitut muutokset ja joitain sanamuotoja koskevia parannuksia joihin komissio yhtyy.

(1) EYVL C 261, 19.8.1998, s. 3.

(2) EYVL C 98, 9.4.1999, s. 143.

(3) EYVL C 101, 12.4.1999, s. 89.

(4) Komission 9. syyskuuta 1991 tekemä päätös 91/516/ETY rehuseoksissa kiellettyjen ainesten luettelosta. Päätös tehtiin neuvoston direktiivin 79/373/ETY mukaisesti.

(5) Aikaisemmin tämä rajoittui eläinlääkintäsäännöistä eläinjätteen hävittämisessä, käsittelyssä ja markkinoille saattamisessa sekä taudinaiheuttajien ehkäisemisestä eläin- ja kalaperäisissä rehuissa sekä direktiiviin 90/425/ETY muuttamisesta annettuun direktiiviin 90/667/ETY.